# ΚΑΛΕΣΜΑ : Το  ΣΥΜΒΟΥΛΕΥΤΙΚΟ ΚΕΝΤΡΟ ΦΟΙΤΗΤΩΝ Πανεπιστημίου Κρήτης σας προσκαλεί

#  στην ΕΝΗΜΕΡΩΣΗ για Eθελοντική Προσφορά Φοιτητών, την Τετάρτη 16.10.19 και ώρα 13:00,

#  στον Πολυχώρο - 1ος όροφος Φοιτητικού Κέντρου - Ηράκλειο

Συνεχίζουμε και φέτος, για δέκατη έκτη συνεχή χρονιά, το ΠΡΟΓΡΑΜΜΑ ΕΘΕΛΟΝΤΙΣΜΟΥ ΦΟΙΤΗΤΩΝ ΤΟΥ ΠΑΝΕΠΙΣΤΗΜΙΟΥ ΚΡΗΤΗΣ, σε φορείς της πόλης του Ηρακλείου.

Το Συμβουλευτικό Κέντρο Φοιτητών παροτρύνει τους φοιτητές του Ιδρύματος να γίνουν ενεργά μέλη της πανεπιστημιακής κοινότητας αλλά και της πόλης που ζουν, με τη δημιουργία ομάδων εθελοντισμού. Στο πλαίσιο αυτό, συνεργάζεται με κρατικούς φορείς ή μη κερδοσκοπικούς οργανισμούς και παρέχει στους φοιτητές/τριες τη δυνατότητα να προσφέρουν τη βοήθειά τους στην κοινωνική προσαρμογή ευαίσθητων ομάδων. Έτσι, ζητά απ’ όσους φοιτητές/τριες ενδιαφέρονται, να πάρουν μέρος στις παρακάτω εθελοντικές προσπάθειες για αυτήν την περίοδο:

**Η Στέγη Ανηλίκων,** είναι ένας κρατικός φορέας και βρίσκεται στο Ηράκλειο. Φιλοξενεί αγόρια, των οποίων το οικογενειακό περιβάλλον έχει κριθεί ακατάλληλο. Τα παιδιά, φοιτούν στην πρώτη και δεύτερη βαθμίδα της εκπαίδευσης σε σχολεία της περιοχής τους.

**Το Παράρτημα Προστασίας Παιδιού, του Κέντρου Κοινωνικής Πρόνοιας Περιφέρειας Κρήτης,** είναι επίσης κρατικός φορέας και βρίσκεται στο Ηράκλειο. Φιλοξενεί κορίτσια με οικονομικές και κοινωνικές δυσκολίες, που φοιτούν σε όλες τις βαθμίδες τις εκπαίδευσης, σε σχολεία της περιοχής τους.

**Το Παιδικό Χωριό SOS Κρήτης,** είναι Νομικό Πρόσωπο Ιδιωτικού Δικαίου, μη κερδοσκοπικού χαρακτήρα, με σκοπό την υποστήριξη παιδιών που έχουν βρεθεί μακριά από το οικογενειακό τους περιβάλλον.

Τα Κέντρα με την συνεργασία των φοιτητών συμβάλουν στην προετοιμασία των παιδιών στα μαθήματά τους.
Η συνεργασία αυτή λειτούργησε εξαιρετικά όλα τα προηγούμενα ακαδημαϊκά έτη. Το Συμβουλευτικό Κέντρο θα ήθελε να ευχαριστήσει θερμά όλους τους φοιτητές που έχουν ενδιαφερθεί όλα αυτά τα χρόνια και να τους συγχαρεί για αυτή τους την προσπάθεια, για το ήθος, την σοβαρότητα και την υπευθυνότητα που επέδειξαν.

Οι φοιτητές/τριες που επιθυμούν να συμβάλουν στη μελέτη μαθημάτων των παιδιών αυτών, διαθέτοντας 1 ή 2 ώρες εβδομαδιαία, θα προσφέρουν ουσιαστικά τόσο στη βελτίωση των σχολικών επιδόσεων, όσο και στην κοινωνική προσαρμογή αυτών των παιδιών. Όπως και κάθε χρόνο έτσι και φέτος, στο τέλος κάθε συνεργασίας θα δοθούν στους φοιτητές βεβαιώσεις συμμετοχής. Οι ενδιαφερόμενοι μπορούν να επικοινωνήσουν στην υπηρεσία μας στο email: hskf@edu.uoc.gr

**Όσοι φοιτητές ενδιαφέρονται, κατά το τρέχον έτος, να συμμετέχουν στα εθελοντικά προγράμματα, μπορούν να έρθουν την ΤΕΤΑΡΤΗ 16 ΟΚΤΩΒΡΙΟΥ 2019 και ώρα 13:00, στον Πολυχώρο (1ος όροφος Φοιτητικού Κέντρου, δίπλα στη φοιτητική λέσχη) για μία και μοναδική συνάντηση για να ενημερωθούν για τα προγράμματα αυτά, από τα μέλη του Συμβουλευτικού Κέντρου & τους εκπροσώπους όλων των δομών.**

**Στην συνάντηση θα παρευρίσκονται στελέχη του Συμβουλευτικού Κέντρου καθώς και εκπρόσωποι των κοινωνικών δομών.**

**Συμβουλευτικό Κέντρο Φοιτητών**

**Παν/μιο Κρήτης - Ηράκλειο**